CELEX: 32014R0634
Language: fi
Date: 2014-06-13
Title: Komission asetus (EU) N:o 634/2014, annettu 13 päivänä kesäkuuta 2014 , tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 21 osalta  ETA:n kannalta merkityksellinen teksti

14.6.2014   
            
            
               FI
            
            
               Euroopan unionin virallinen lehti
            
            
               L 175/9
            
         KOMISSION ASETUS (EU) N:o 634/2014,
   annettu 13 päivänä kesäkuuta 2014,
   tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätöskysymysten tulkintakomitean tulkinnan IFRIC 21 osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
   sekä katsoo seuraavaa:
   
               (1)
            
            
               Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
            
         
               (2)
            
            
               Kansainvälisiä tilinpäätösstandardeja antava elin International Accounting Standards Board (IASB) antoi 20 päivänä toukokuuta 2013 kansainvälisen tilinpäätöskysymysten tulkintakomitean tulkinnan IFRIC 21 Julkiset maksut.
            
         
               (3)
            
            
               Kansainvälistä tilinpäätösstandardia IAS 37 Varaukset, ehdolliset velat ja ehdolliset varat sovellettaessa on kehittynyt erilaisia käytäntöjä siitä, milloin yhteisö kirjaa julkisen maksun suorittamisvelvollisuutta koskevan velan.
            
         
               (4)
            
            
               Tulkinnan IFRIC 21 tavoitteena on antaa ohjeistusta IAS 37:n soveltamisalaan kuuluvien julkisten maksujen asianmukaisesta käsittelystä tilinpäätöksessä, jotta tilinpäätösten vertailtavuus paranee käyttäjien kannalta.
            
         
               (5)
            
            
               Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) teknisen asiantuntijaryhmän (Technical Expert Group, TEG) kuulemisessa vahvistettiin, että tulkinta IFRIC 21 on asetuksen (EY) N:o 1606/2002 3 artiklan 2 kohdassa hyväksymiselle asetettujen teknisten edellytysten mukainen.
            
         
               (6)
            
            
               Sen vuoksi asetusta (EY) N:o 1126/2008 olisi muutettava.
            
         
               (7)
            
            
               Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Lisätään asetuksen (EY) N:o 1126/2008 liitteeseen tämän asetuksen liitteessä oleva tulkinta IFRIC 21 Julkiset maksut.
   2 artikla
   Kaikkien yritysten on sovellettava kansainvälisen tilinpäätöskysymysten tulkintakomitean tulkintaa IFRIC 21 Julkiset maksut viimeistään sen ensimmäisen tilikauden alusta, joka alkaa 17 päivänä kesäkuuta 2014 tai sen jälkeen.
   3 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 13 päivänä kesäkuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EYVL L 243, 11.9.2002, s. 1.
   
      (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
   
      LIITE
      KANSAINVÄLISET TILINPÄÄTÖSSTANDARDIT
      
         IFRIC 21   Tulkinta IFRIC 21 Julkiset maksut
         
          (1)
      
      Viittaukset
      
                  —
               
               
                  IAS 1
               
               
                  Tilinpäätöksen esittäminen
               
            
                  —
               
               
                  IAS 8
               
               
                  Tilinpäätöksen laatimisperiaatteet, kirjanpidollisten arvioiden muutokset ja virheet
               
            
                  —
               
               
                  IAS 12
               
               
                  Tuloverot
               
            
                  —
               
               
                  IAS 20
               
               
                  Julkisten avustusten kirjanpidollinen käsittely ja julkisesta tuesta tilinpäätöksessä esitettävät tiedot
               
            
                  —
               
               
                  IAS 24
               
               
                  Lähipiiriä koskevat tiedot tilinpäätöksessä
               
            
                  —
               
               
                  IAS 34
               
               
                  Osavuosikatsaukset
               
            
                  —
               
               
                  IAS 37
               
               
                  Varaukset, ehdolliset velat ja ehdolliset varat
               
            
                  —
               
               
                  IFRIC 6
               
               
                  Tietyillä markkinoilla toimimisesta aiheutuvat velat — sähkö- ja elektroniikkalaiteromu
               
            TAUSTA
      
               
                  1.
               
               
                  Julkinen valta voi asettaa yhteisölle julkisen maksun. IFRS-tulkintakomitealta on pyydetty ohjeistusta julkisten maksujen käsittelystä maksun suorittavan yhteisön tilinpäätöksessä. Kysymys liittyy siihen, milloin kirjataan julkisen maksun suorittamisvelvollisuutta koskeva velka, jota käsitellään kirjanpidossa IAS 37:n Varaukset, ehdolliset velat ja ehdolliset varat mukaisesti.
               
            SOVELTAMISALA
      
               
                  2.
               
               
                  Tämä tulkinta koskee julkisen maksun suorittamisvelvollisuutta koskevaa velkaa, jos kyseinen velka kuuluu IAS 37:n soveltamisalaan. Se koskee myös ajoitukseltaan ja määrältään varman julkisen maksun suorittamisvelvollisuutta koskevan velan kirjanpitokäsittelyä.
               
            
               
                  3.
               
               
                  Tässä tulkinnassa ei käsitellä julkisen maksun suorittamisvelvollisuutta koskevan velan kirjaamisesta syntyvien menojen kirjanpitokäsittelyä. Yhteisöjen tulee soveltaa muita standardeja päättäessään, syntyykö julkisen maksun suorittamisvelvollisuutta koskevan velan kirjaamisesta omaisuuserä vai kulu.
               
            
               
                  4.
               
               
                  Tässä tulkinnassa julkisella maksulla tarkoitetaan taloudellista hyötyä ilmentävien voimavarojen poistumista, jonka julkinen valta määrää yhteisöille lainsäädännön (ts. säädösten ja/tai määräysten) perusteella, lukuun ottamatta seuraavia:
                  
                              a)
                           
                           
                              voimavarojen poistumiset, jotka kuuluvat muiden standardien soveltamisalaan (kuten IAS 12:n Tuloverot soveltamisalaan kuuluvat tuloverot); ja
                           
                        
                              b)
                           
                           
                              lain rikkomisesta määrättävät sakot tai muut rangaistusseuraamukset.
                           
                        ”Julkinen valta” tarkoittaa julkishallintoa, sen eri yksikköjä ja muita vastaavia elimiä, jotka voivat olla paikallisia, valtakunnallisia tai kansainvälisiä.
               
            
               
                  5.
               
               
                  Maksusuoritus, jonka yhteisö tekee hankkiakseen omaisuuserän tai palveluja julkisen vallan kanssa tekemänsä sopimusjärjestelyn mukaisesti, ei ole julkisen maksun määritelmän mukainen.
               
            
               
                  6.
               
               
                  Yhteisön ei tarvitse soveltaa tätä tulkintaa päästökauppajärjestelmistä aiheutuviin velkoihin.
               
            KÄSITELTÄVÄT ASIAT
      
               
                  7.
               
               
                  Julkisen maksun suorittamisvelvollisuutta koskevan velan kirjanpitokäsittelyn selkeyttämiseksi tässä tulkinnassa käsitellään seuraavia asioita:
                  
                              a)
                           
                           
                              mikä on velvoitteen synnyttävä tapahtuma, joka aiheuttaa julkisen maksun suorittamisvelvollisuutta koskevan velan kirjaamisen?
                           
                        
                              b)
                           
                           
                              johtaako taloudellinen pakko jatkaa toimintaa tulevalla kaudella siihen, että syntyy tosiasiallinen velvoite kyseisen tulevan kauden toiminnan perusteella määräytyvän julkisen maksun suorittamiseen?
                           
                        
                              c)
                           
                           
                              tarkoittaako oletus toiminnan jatkuvuudesta, että yhteisöllä on olemassa oleva velvoite tulevan kauden toiminnan perusteella määräytyvän julkisen maksun suorittamiseen?
                           
                        
                              d)
                           
                           
                              tapahtuuko maksun suorittamisvelvollisuutta koskevan velan kirjaaminen tiettynä ajankohtana vai tapahtuuko se joissakin olosuhteissa vähitellen ajan kuluessa?
                           
                        
                              e)
                           
                           
                              mikä on velvoitteen synnyttävä tapahtuma, joka aiheuttaa vähimmäiskynnysarvon saavuttamisen perusteella määräytyvän julkisen maksun suorittamisvelvollisuutta koskevan velan kirjaamisen?
                           
                        
                              f)
                           
                           
                              ovatko julkisen maksun suorittamisvelvollisuutta koskevan velan kirjaamisperiaatteet samat vuositilinpäätöksessä ja osavuosikatsauksessa?
                           
                        
            PÄÄTÖS
      
               
                  8.
               
               
                  Velvoitteen synnyttävä tapahtuma, joka aiheuttaa julkisen maksun suorittamisvelvollisuutta koskevan velan, on se toiminta, jonka perusteella lainsäädännössä yksilöity julkinen maksu määräytyy. Esimerkiksi jos toiminta, jonka perusteella julkisen maksun suorittaminen määräytyy, on tuottojen kertyminen kuluvalla kaudella, ja julkisen maksun suuruuden määrittäminen perustuu edellisellä kaudella kertyneisiin tuottoihin, velvoitteen synnyttävä tapahtuma kyseisen julkisen maksun osalta on tuottojen kertyminen kuluvalla kaudella. Tuottojen kertyminen edellisellä kaudella on välttämätöntä mutta ei riittävää olemassa olevan velvoitteen syntymiseksi.
               
            
               
                  9.
               
               
                  Yhteisöllä ei ole tosiasiallista velvoitetta tulevan kauden toiminnan perusteella määräytyvän julkisen maksun suorittamiseen sen seurauksena, että yhteisöllä on taloudellinen pakko jatkaa toimintaansa kyseisellä tulevalla kaudella.
               
            
               
                  10.
               
               
                  Se, että tilinpäätös laaditaan perustuen oletukseen toiminnan jatkuvuudesta, ei tarkoita, että yhteisöllä olisi olemassa oleva velvoite tulevan kauden toiminnan perusteella määräytyvän julkisen maksun suorittamiseen.
               
            
               
                  11.
               
               
                  Julkisen maksun suorittamisvelvollisuutta koskeva velka kirjataan vähitellen, jos velvoitteen synnyttävä tapahtuma toteutuu jonkin ajanjakson kuluessa (ts. jos lainsäädännössä yksilöity toiminta, jonka perusteella julkisen maksun suorittaminen määräytyy, toteutuu jonkin ajanjakson kuluessa). Esimerkiksi jos velvoitteen synnyttävä tapahtuma on tuottojen kertyminen jonkin ajanjakson kuluessa, vastaavaa velkaa kirjataan sitä mukaa kuin yhteisö kerryttää kyseisiä tuottoja.
               
            
               
                  12.
               
               
                  Jos julkisen maksun suorittamista koskeva velvoite syntyy saavutettaessa vähimmäiskynnysarvo, kyseisestä velvoitteesta johtuvan velan kirjanpitokäsittelyn on oltava tämän tulkinnan kappaleissa 8–14 (erityisesti kappaleissa 8 ja 11) asetettujen periaatteiden mukainen. Esimerkiksi jos velvoitteen synnyttävä tapahtuma on toimintaa koskevan vähimmäiskynnysarvon (kuten myyntituottojen tai tuotoksen vähimmäismäärän) saavuttaminen, vastaava velka kirjataan, kun kyseinen toimintaa koskeva vähimmäiskynnysarvo saavutetaan.
               
            
               
                  13.
               
               
                  Yhteisön on sovellettava osavuosikatsauksessa samoja kirjaamisperiaatteita kuin se soveltaa vuositilipäätöksessä. Tästä seuraa, että osavuosikatsauksessa julkisen maksun suorittamisvelvollisuutta koskevaa velkaa
                  
                              a)
                           
                           
                              ei saa kirjata, ellei osavuosijakson päättyessä ole olemassa olevaa velvoitetta julkisen maksun suorittamiseen; ja
                           
                        
                              b)
                           
                           
                              se on kirjattava, jos osavuosijakson päättyessä on olemassa oleva velvoite julkisen maksun suorittamiseen.
                           
                        
            
               
                  14.
               
               
                  Yhteisön on kirjattava omaisuuserä, jos se on suorittanut julkisen maksun etukäteen, mutta sillä ei vielä ole olemassa olevaa velvoitetta kyseisen julkisen maksun suorittamiseen.
               
            
         (1)  ”Jäljentäminen sallittu Euroopan talousalueella. Kaikki olemassa olevat oikeudet pidätetään Euroopan talousalueen ulkopuolella lukuun ottamatta oikeutta kopioida yksityiskäyttöön tai muuhun kohtuulliseen käyttöön. Lisätietoja on saatavissa IASB:sta internetosoitteessa www.iasb.org.”
      
      
         Lisäys A
         
            Voimaantulo ja siirtymäsääntö
         
         
            Tämä lisäys on kiinteä osa tulkintaa, ja sen sitovuus on sama kuin tulkinnan muiden osien.
         
         
                     A1
                  
                  
                     Yhteisön on sovellettava tätä tulkintaa 1. tammikuuta 2014 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa tätä tulkintaa aikaisemmalla kaudella, tästä on annettava tieto.
                  
               
                     A2
                  
                  
                     Tämän tulkinnan ensi kertaa tapahtuvasta soveltamisesta johtuvat tilinpäätöksen laatimisperiaatteiden muutokset on käsiteltävä takautuvasti IAS 8:n Tilinpäätöksen laatimisperiaatteet, kirjanpidollisten arvioiden muutokset ja virheet mukaisesti.